ZRUŠENÉ všeobecne záväzným nariadením č. 11/2007.

Všeobecne záväzné nariadenie
hlavného mesta Slovenskej republiky Bratislavy
č. 2/2006
z 25. mája 2006 
o dani za užívanie verejného priestranstva
Mestské zastupiteľstvo hlavného mesta Slovenskej republiky Bratislavy podľa § 11 ods. 5 písm. a) a f) zákona Slovenskej národnej rady č. 377/1990 Zb. o hlavnom meste Slovenskej republiky Bratislave v znení zákona Slovenskej národnej rady č. 130/1991 Zb. a § 36 zákona č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení zákona č. 517/2005 Z. z. ustanovuje:

§ 1
Úvodné ustanovenie
Toto všeobecne záväzné nariadenie (ďalej len „nariadenie“) ustanovuje daň za užívanie verejného priestranstva (ďalej len „daň“), miesta, ktoré sú verejným priestranstvom, osobitné užívanie verejného priestranstva, správu a sadzby dane, vznik a zánik daňovej povinnosti, oznamovaciu povinnosť daňovníka, spôsob vyberania dane, oslobodenie od dane a zníženie dane na území hlavného mesta Slovenskej republiky Bratislavy (ďalej len „hlavné mesto“).

§ 2
Predmet dane
(1) Predmetom dane je osobitné užívanie verejného priestranstva podľa tohto nariadenia.
(2) Verejným priestranstvom na účely tohto nariadenia sú verejnosti prístupné pozemky vo vlastníctve hlavného mesta, miestne komunikácie, ktorými sú všeobecne prístupné a užívané ulice, parkoviská vo vlastníctve hlavného mesta, verejné priestranstvá a námestia, ktoré slúžia miestnej doprave a sú zaradené do siete miestnych komunikácií ako miestne komunikácie I. a II. triedy,  prejazdné úseky ciest I. až III. triedy a chodníky pri týchto úsekoch, cestná zeleň a verejná zeleň.
(3) Verejným priestranstvom na účely tohto nariadenia nie sú pozemky, na ktoré má hlavné mesto uzatvorenú nájomnú zmluvu podľa osobitného zákona.1)

§ 3
Osobitné užívanie verejného priestranstva
(1) Osobitným  užívaním verejného priestranstva sa rozumie
a)	umiestnenie zariadenia slúžiaceho na poskytovanie služieb,
b)	umiestnenie stavebného zariadenia pre stavby a všetky podzemné vedenia,
c)	umiestnenie predajného zariadenia,
d)	umiestnenie zariadenia cirkusu, lunaparku a iných atrakcií,
e)	umiestnenie skládky stavebných a iných materiálov, rôznych predmetov a rôznych zariadení, palív (uhlie, drevo), výkopku a zeminy,
f)	umiestnenie informačných, propagačných a reklamných zariadení,
g)	umiestnenie propagačných, kultúrnych, športových, spoločenských a iných akcií,
h)	umiestnenie zariadení, poskytujúcich informácie o kultúrnych, spoločenských a športových akciách,
i)	umiestnenie zariadenia na vykonanie ohňostrojných prác, ak tieto nie sú súčasťou kultúrnych, spoločenských a športových podujatí, uskutočňovaných v spolupráci s hlavným mestom alebo mestskými časťami,
j)	trvalé parkovanie vozidla mimo stráženého parkoviska na vyhradenom priestore z verejného priestranstva ako parkoviska pre určité vozidlo; takéto vyhradené parkovisko je určené dopravnými značkami.2)
(2) Verejné priestranstvo sa môže osobitne užívať len na základe povolenia vydaného hlavným mestom alebo inými orgánmi podľa osobitného predpisu.3)

§ 4
Daňovník
Daňovníkom je fyzická osoba alebo právnická osoba, ktorá verejné priestranstvo užíva.

§ 5
Základ dane
Základom dane za užívanie verejného priestranstva je výmera užívaného verejného priestranstva v m2.

§ 6
Sadzby dane
(1) Sadzby dane za užívanie verejného priestranstva za každý aj začatý m2 osobitne užívaného verejného priestranstva a každý aj začatý deň sú
a)	za umiestnenie zariadenia slúžiaceho na poskytovanie služieb, ktorým je 

1.	vonkajšie sedenie pred prevádzkou na Františkánskom námestí, Hlavnom námestí, Hurbanovom námestí, Kamennom námestí, Námestí Ľ. Štúra, Námestí SNP, Mostovej ulici, Obchodnej ulici, Rajskej ulici, Radničnej ulici, Uršulínskej ulici a Župnom námestí	30 Sk,	
2.	vonkajšie sedenie pred prevádzkou na inom verejnom priestranstve ako je uvedené v bode 1.	15 Sk,	
3.	brúsenie nožníc, nožov a nástrojov, oprava dáždnikov, oprava a čistenie obuvi a kľúčová služba	10 Sk,	
b)	za umiestnenie stavebného zariadenia pre stavby a všetky podzemné vedenia, a to

1.	zariadenia staveniska na vozovke, chodníkoch a krajniciach prejazdných úsekov ciest I. až III. triedy a na miestnych komunikáciách I. a II. triedy	30 Sk,	
2.	zariadenia staveniska na inom verejnom priestranstve ako je uvedené v bode 1.	20 Sk,	
3.	strojného zariadenia, lešenia bez reklamy, lešenia pri oprave fasády objektov na dobu dlhšiu ako 60 dní, pristavenie motorových vozidiel na stavebné práce a rozkopávkové práce, rozkopávkové práce všetkých vedení	20 Sk,	
4.	lešenia, na ktorom je umiestnená reklama	50 Sk,	
5.	veľkokapacitného kontajnera na dobu dlhšiu ako 24 hodín	20 Sk,	

c)	za umiestnenie predajného zariadenia, ktorým je 

1.	ambulantný predaj alebo stánkový predaj kníh, časopisov, novín, kvetín, balenej zmrzliny, potravinárskych výrobkov, ovocia a zeleniny, čečiny, kahancov, drobných umeleckých predmetov, drobných remeselných výrobkov, suvenírov a drobných darčekových predmetov	10 Sk,	
2.	predaj žrebov okamžitých lotérií a žrebových vecných lotérií, katalógov, jedla a nápojov určených na priamu konzumáciu na mieste, predaj občerstvenia bez alkoholických nápojov, predaj sezónnych produktov, predaj potravín z chladničiek	20 Sk,	
3.	stojan s tovarom pred prevádzkou, predaj obrazov, spotrebných výrobkov textilných, odevných, obuvi, domácich potrieb, elektrotechnických výrobkov, výrobkov spotrebnej elektroniky, kozmetiky, drogistického tovaru, športových potrieb a hračiek	30 Sk,	
d)	za umiestnenie zariadenia cirkusu, lunaparku a iných atrakcií, a to

1.	zariadenia cirkusu, lunaparku, kolotočov, artistických produkcií a varietných predstavení	10 Sk,	
2.	zariadenia na nakrúcanie filmových a televíznych programov, rôznych spotov a klipov na miestnych komunikáciách I. triedy a cestách I. triedy	400 Sk,	
3.	zariadenia na nakrúcanie filmových a televíznych programov, rôznych spotov a klipov na miestnych komunikáciách II. triedy a cestách II. a III. triedy	300 Sk,	
4.	zariadenia na nakrúcanie filmových a televíznych programov, rôznych spotov a klipov na ostatnom verejnom priestranstve	200 Sk,	
e)	za umiestnenie skládky

1.	stavebných a iných materiálov, rôznych predmetov a rôznych zariadení	20 Sk,	
2.	palív (uhlie, drevo) na dobu dlhšiu ako 24 hodín	20 Sk,	
3.	výkopku a zeminy na prejazdných úsekoch ciest I. až III. triedy a miestnych komunikáciách I. a II. triedy na vozovke, chodníkoch, krajniciach	20 Sk,	
4.	výkopku a zeminy na inom verejnom priestranstve ako je uvedené v bode 3.	10 Sk,	
f)	za umiestnenie informačných, propagačných a reklamných zariadení, a to

1.	informačných zariadení na Hlavnom námestí, Námestí SNP a Kamennom námestí, ktoré oboznamujú o smerovaní k cieľu	20 Sk,	
2.	informačných zariadení na inom verejnom priestranstve ako je uvedené v bode 1., ktoré oboznamujú o smerovaní k cieľu	10 Sk,	
3.	propagačných zariadení na Hlavnom námestí, Námestí SNP a Kamennom námestí, ktorých cieľom je rozširovať idey, smery, ideológie, učenia a myšlienky	40 Sk,	
4.	propagačných zariadení na inom verejnom priestranstve ako je uvedené v bode 3., ktorých cieľom je rozširovať idey, smery, ideológie, učenia a myšlienky	30 Sk,	
5.	reklamných zariadení na Hlavnom námestí, Námestí SNP a Kamennom námestí, ktoré sprostredkovaním ponuky najmä služieb, tovaru a predmetov s cieľom získať zákazníkov, sú zamerané na zisk	60 Sk,	
6.	reklamných zariadení na inom verejnom priestranstve ako je uvedené v bode 5., ktoré sprostredkovaním ponuky najmä služieb, tovaru a predmetov s cieľom získať zákazníkov, sú zamerané na zisk	50 Sk,	
g)	za umiestnenie propagačných, kultúrnych, športových, spoločenských a iných akcií, a to

1.	propagačných akcií na Hlavnom námestí, Námestí SNP a Kamennom námestí	50 Sk,	
2.	propagačných akcií na inom verejnom priestranstve ako je uvedené v bode 1.	40 Sk,	
3.	kultúrnych akcií a športových akcií na Hlavnom námestí, Námestí SNP a Kamennom námestí	30 Sk,	
4.	kultúrnych akcií a športových akcií na inom verejnom priestranstve ako je uvedené v bode 3.	20 Sk,	
5.	spoločenských a iných akcií na Hlavnom námestí, Námestí SNP a Kamennom námestí	20 Sk,	
6.	spoločenských a iných akcií na inom verejnom priestranstve ako je uvedené v bode 5.	10 Sk,	
h)	za umiestnenie zariadení poskytujúcich informácie o kultúrnych, spoločenských a športových akciách	20 Sk,
i)	za umiestnenie zariadenia na vykonanie ohňostrojných prác, ak tieto nie sú súčasťou kultúrnych, spoločenských a športových podujatí uskutočňovaných v spolupráci s hlavným mestom alebo mestskými časťami	500 Sk,
j)	za trvalé parkovanie vozidla mimo stráženého parkoviska
1.	sadzba dane za trvalé parkovanie pre vozidlá právnických osôb a fyzických osôb za 1 m2 a deň je v mestskej časti Bratislava 

1a.	Staré Mesto	10 Sk,	
1b.	Nové Mesto, Ružinov, Petržalka, Karlova Ves	6 Sk,	
1c.	Dúbravka, Rača, Podunajské Biskupice, Vrakuňa	3 Sk,	
1d.	Devínska Nová Ves, Lamač	2 Sk,	
1e.	Devín, Záhorská Bystrica, Vajnory, Jarovce, Rusovce, Čunovo	1 Sk,	

2.	sadzba dane za trvalé parkovanie vozidiel taxislužby za 1 m2 a deň je v mestskej časti Bratislava 

2a.	Staré Mesto	12 Sk,	
2b.	Nové Mesto, Ružinov, Petržalka, Karlova Ves	7 Sk,	
2c.	Dúbravka, Rača, Podunajské Biskupice, Vrakuňa	4 Sk,	
2d.	Devínska Nová Ves, Lamač	3 Sk,	
2e.	Devín, Záhorská Bystrica, Vajnory, Jarovce, Rusovce, Čunovo	2 Sk,	

3.	sadzba dane za trvalé parkovanie pre vozidlá s osobitným označením4) za 1 m2 a deň je 
0,50 Sk.
(2)  V prípade, že predajné zariadenie podľa odseku 1 písm. c) má zmiešaný predaj, rozhodný pre vyrubenie dane je väčšinový sortiment.

§ 7
Vznik a zánik daňovej povinnosti a správa dane
(1) Daňová povinnosť vzniká začatím užívania verejného priestranstva a zaniká skončením užívania verejného priestranstva.
(2) Správu dane vykonáva hlavné mesto.

§ 8
Oznamovacia povinnosť daňovníka
(1) Daňovník je povinný oznámiť užívanie verejného priestranstva správcovi dane najneskôr v deň začatia užívania verejného priestranstva.
(2) Daňovník je povinný oznámiť správcovi dane najneskôr do 3 dní po skončení užívania verejného priestranstva, že užívanie verejného priestranstva bolo skončené.
(3) Daňovník je povinný oznámiť správcovi dane každú zmenu povoleného termínu užívania verejného priestranstva v deň, keď zmena nastala. Zmenu povoleného užívania verejného priestranstva v m2 je daňovník povinný oznámiť správcovi dane najneskôr do 3 dní po skončení užívania verejného priestranstva.
(4) Daňovník je povinný oznámiť správcovi dane vznik, zmenu a zánik daňovej povinnosti na tlačive, ktoré tvorí prílohu tohto nariadenia.
(5) Správca dane uloží daňovníkovi za nesplnenie oznamovacej povinnosti pokutu vo výške najmenej 2000 Sk a najviac 100 000 Sk.5)

§ 9 
Spôsob vyberania dane
(1) Správca dane vyrubuje daňovníkovi daň platobným výmerom. Vyrubená daň je splatná do 15 dní odo dňa doručenia platobného výmeru.
(2) Daň vyrubenú platobným výmerom je daňovník povinný zaplatiť správcovi dane. Daň možno platiť bezhotovostným prevodom z účtu vedeného v banke na príslušný účet  správcu dane, v hotovosti poštovým poukazom na príslušný účet správcu dane, pri platbách do 10 000 Sk zamestnancovi správcu dane, ktorý je správcom dane poverený prijímať platby na daň; na prijatú platbu je zamestnanec správcu dane povinný vydať potvrdenie.
(3) Podkladom pre vyrubenie dane je oznámenie daňovníka správcovi dane o vzniku daňovej povinnosti a zániku daňovej povinnosti a o zmenách skutočností rozhodujúcich pre určenie výšky dane.

§ 10
Oslobodenie od dane a zníženie dane
(1) Od dane sú oslobodené
a)	fyzické osoby a právnické osoby, ktoré užívajú verejné priestranstvo na základe povolenia (§ 3 ods. 2) na účely propagácie aktivít podporujúcich ochranu životného prostredia, zachovania prírodných, kultúrnych a všeobecne spoločensky uznávaných morálnych hodnôt, podporu zdravia a iných humanitných a verejnoprospešných cieľov a protidrogové kampane,
b)	fyzické osoby a právnické osoby, ktoré organizujú na verejnom priestranstve kultúrnu akciu alebo športovú akciu bez vstupného alebo akciu, ktorej celý výťažok je určený na charitatívne a verejnoprospešné účely, na základe povolenia (§ 3 ods. 2),
c)	rozpočtové organizácie zriadené hlavným mestom alebo mestskými časťami hlavného mesta,
d)	príspevkové organizácie zriadené hlavným mestom alebo mestskými časťami hlavného mesta v prípade užívania verejného priestranstva pri všetkých činnostiach vykonávaných  pre potreby hlavného mesta alebo mestských časti hlavného mesta,
e)	právnické osoby založené hlavným mestom v prípade užívania verejného priestranstva pri všetkých činnostiach súvisiacich so zabezpečovaním prevádzky mestskej hromadnej dopravy a pri organizovaní podujatí alebo akcií pre hlavné mesto alebo pre mestské časti hlavného mesta,
f)	hlavné mesto a mestské časti hlavného mesta.
(2) Správca dane môže znížiť výšku dane o 50 % za užívanie verejného priestranstva pre líniové stavby o celkovej ploche viac ako 50 m2 na základe vyjadrenia správcu dotknutej komunikácie a odôvodnenej žiadosti daňovníka.
(3) Znížením dane nie je dotknuté oznámenie vzniku daňovej povinnosti.

§ 11
Konanie
V konaní vo veciach dane sa postupuje podľa osobitného predpisu.6)

§ 12
Zrušovacie ustanovenie
Zrušuje sa všeobecne záväzné nariadenie hlavného mesta Slovenskej republiky Bratislavy č. 14/2004 o dani za užívanie verejného priestranstva.

§ 13
Účinnosť
Toto nariadenie nadobúda účinnosť 1. júla 2006.

Ing. Andrej Ďurkovský
primátor

„Príloha
k všeobecne záväznému nariadeniu č. 2/2006“.

Hlavné mesto Slovenskej republiky Bratislava
Magistrát hlavného mesta SR Bratislavy 
oddelenie miestnych daní a poplatkov
Bazová 6,  P.O.Box 13
820 04  Bratislava 24 

„Oznámenie vzniku, zmeny a zániku*) daňovej povinnosti za užívanie verejného priestranstva

podľa zákona č. 582/2004 Z.z. o miestnych daniach a miestnom poplatku za komunálne odpady a drobné stavebné odpady v znení neskorších predpisov a všeobecne záväzného nariadenia hlavného mesta SR Bratislavy č. 2/2006 o dani za užívanie verejného priestranstva“.

Meno a priezvisko fyzickej osoby:		
Adresa trvalého pobytu fyzickej osoby:		
Rodné číslo fyzickej osoby:		
Obchodný názov právnickej osoby:		
Sídlo právnickej osoby:		
IČO právnickej osoby:		
DIČ:		Číslo telefónu/faxu:		
Číslo povolenia, ktorým bolo užívanie verejného priestranstva povolené:		
	
Účel a miesto užívania verejného priestranstva:		
	
Povolená doba užívania verejného priestranstva od:		do:		
Povolená výmera v m2:		
Skutočná doba užívania verejného priestranstva od:		do:		
Skutočná výmera v m2:		

Vyhlasujem, že všetky údaje uvedené v tomto oznámení sú pravdivé a správne a som si vedomý právnych následkov nepravdivého alebo neúplného oznámenia. 

V Bratislave				
			podpis a pečiatka daňovníka	

Osobné údaje daňovníka sú podľa zákona č. 511/1992 Zb. predmetom daňového tajomstva a môžu byť spracované výlučne na účely daňového konania.

*)	čo sa nehodí prečiarknite